  Майя Бывальцева Туннэ, 10-тӥ куарусёнэ, Ижкарысь «Олимпиец» йӧ катокын Россиысь но Удмуртиысь дано тренерез Виктор Кузнецовез буре ваёнлы сӥзем следж-хоккеен шудонъя огъяросси ӵошатсконъёс кутскизы. Турнире кунысь ньыль команда пыриськоз: «Удмуртия», «Югда», «Ястребы» (Оренбург) но Москвалэн сборноез. Ӵошатсконъёсты сӥе-дано усьтон ужрадэ Удмуртиысь тӧрлыкъёслэн, спортъя огазеяськонъёслэн, Россиысь аралимпи комитетлэн ыстэм муртъёссы пыриськизы. Спортсменъёслэсь нюръяськыны мылкыдзэс ӝутӥзы кырӟась Богдан Анфиногенов но Брангуртысь песянайёс. Виктор Кузнецовез буре ваёнлы сӥзем следж-хоккеен шудонъя огъяросси турнир Ижкарын 8 фото Ӧтем куноос пӧлын вал Суй-пыдзыя сӧсыр спортсменъёслэн огъяросси федерацизылэн дано вице-президентэз Лев Селезнёв. Со Виктор Кузнецовен 25-26 ар талэсь азьвыл тодматскем, тодэ солэсь анай-атайзэ, семьязэ. Та адями сярысь ортчем дырын вераны туж секыт, шуэ Селезнёв. Элькунын та туж бадӟым ужрад, куке данъяло сыӵе адямиосты. Адямиосты, кин туж трос ужаз сӧсыръёслэсь спортсэс кылдытон понна. Тӥляд вань ни олимпи чемпионъёсты, луозы на эшшо. <…> Милям спортамы, сӧсыръёслэн спортазы, та туж пусйымон ужрад. Эшшо мынам вераме потэ: мар тӥ лэсьтӥды Удмуртиын, мар лэсьтӥськоды, со пӧртэм ласянь гажан мылкыд кылдытэ Лев Селезнёв, Суй-пыдзыя сӧсыр спортсменъёслэн огъяросси федерацизылэн дано вице-президентэзСледж-хоккей Россия понна выль спорт амал (кутскон сётэмын 2009-тӥ арын), но бадӟым ужъемышъёсыз вань ни, пусйиз Удмуртиысь тӧролэн но кивалтэтлэн администрацизылэн кивалтӥсез Сергей Смирнов. Кунысь следж-хоккеистъёс Сочиын Паралимпи шудонъёсын азвесь медальёс утӥзы, дуннелэн но Европалэн чемпионъёсыз луизы. Тодэ вайытом, Калыккуспо паралимпи комитетлэн исполкомез Россиысь паралимпи комитетэз аслаз ёзчиосыз пӧлысь поттӥз, соин ик таяз арын кунмылэн следж-хоккеен шудонъя сборноез Пхёнчханын Паралимпи шудонъёсы пыриськыны ӧз быгаты. Нош али возьмаломы Калыккуспо Паралимпи комитетлэсь пумкылъянзэ, вуоно Паралимпиадаын асьме пиослэн вылӥ дунлыкен медальёс утыны луонлыксы мед кылдоз шуыса, вераз Сергей Смирнов. Нош туннэ усьтӥськем ӵошатсконъёсын спортсменъёслэн асьсэдыз возьматыны, кужымзэс мертаны луонлыксы вань. Уката ик турнир сӥземын адямилы, кудӥз та спортэз азинтон понна туж трос лэсьтӥз, пусйиз Удмуртиысь тӧролэн но кивалтэтлэн администрацизылэн кивалтӥсез. Та турнир пӧртэм ласянь пайдалыко луэ, соин ик ми тыршомы со ӟечлыко мед ортчоз но арлы быдэ радъяськылӥсь мед луоз шуыса Сергей Смирнов, Удмуртиысь тӧролэн но кивалтэтлэн администрацизылэн кивалтӥсез Виктор Николаевич Кузнецов — калыккуспо классъем спортъя мастер, сӧсыръёс пӧлын футболэн шудонъя дуннелэн чемпионэз, Паралимпи комитетлэн улосвыл ёзэтэзлэн кивалтӥсез, Россиысь но Удмуртиысь дано тренер. 2009-тӥ арын со Россиын следж-хоккеез вӧлмытыны кутскиз. Возьмамтэ шорысь улонысь кошкиз кылем арын коньывуонэ. Вожвылъяськонлэн радлыкез: 10-тӥ куарусён 11:00 — «Югра» — Москвалэн сборноез 2:0 (Николай Терентьев) 13:00 — вожвылъяськонэз сӥё-дано усьтон 13:30 — «Удмуртия» — «Ястребы» 2:0 (Владимир Рычков) 11-тӥ куарусён 11:00 — Москвалэн сборноез — «Ястребы» 13:00 — «Югра — «Удмуртия» 12-тӥ куарусён 11:00 — «Удмуртия» — Москвалэн сборноез 13:00 — «Ястребы» — «Югра» 13-тӥ куарусён 11:00 — куинетӥ инты понна шудон 13:00 — финал 15:00 — вожвылъяськонэз ворсан ужрад Тегъёс: Спорт Ижкар Следж-хоккей Удмуртия сӧсыръёс буреваён  